IMPLICAŢIILE CONSTITUŢIONALE RIDICATE DE RATIFICAREA STATUTULUI DE LA ROMA–POZIŢIA COMISIEI DE LA VENEŢIA

 

I. Prezentarea raportului Comisiei de la Veneţia

 

Comisia Europeană pentru Democraţie prin Drept, cunoscută şi sub numele de “Comisia de la Veneţia” a dat publicităţii în 2001 un raport asupra problemelor constituţionale ridicate de ratificarea Statutului Curţii Penale Internaţionale (în continuare, prescurtat CPI) de către statele semnatare ale acestuia.

Comisia consideră că, dat fiind numărul crescut de conflicte internaţionale, ar fi imposibil de instituit tribunale ad hoc, pe modelul celor două tribunale internaţionale speciale (pentru Ruanda şi pentru fosta Iugoslave), care să judece persoanele vinovate de comiterea unor infracţiuni de drept internaţional. În acest sens a apărut ideea instituirii unei instanţe penale internaţionale cu statut permanent care să aibă drept competenţă judecarea respectivelor infracţiuni. 

Noua curte internaţională reprezintă un mijloc important pentru eliminarea impunităţii şi pentru respectarea dreptului umanitar şi a drepturilor omului, această instanţă urmând să judece pe cei care comit infracţiunea de genocid, crime împotriva umanităţii, crime de război şi crima de agresiune. După cum se ştie, pentru ca Statutul să intre în vigoare, el trebuie ratificat de cel puţin 60 de state semnatare. 

Până la 31 decembrie 2001, Statutul a fost semnat de către 139 de state, şi ratificat de către 48. România a ratificat Statutul CPI pe data de 7 iulie 1999.

Ratificarea poate pune un număr de probleme în domeniul dreptului naţional, în special la nivel constituţional. Acestea vizează, în primul rând, efectul transferului de suveranitate care rezultă din ratificare: imunitatea persoanelor care au o calitate oficială (în temeiul art. 27 din Statutul de la Roma), obligaţia statelor de a preda proprii cetăţeni Curţii, la cererea acesteia (art. 59 şi 89), posibilitatea Curţii de a impune sancţiunea închisorii pe viaţă (art. 77(1) lit. b), îndeplinirea cererilor formulate de către procurorul Curţii (art. 99), amnistiile decretate în baza legii naţionale ori existenţa unui statut naţional pentru limitări (art. 29), faptul că persoanele aduse în faţa Curţii vor fi judecate de un complet de judecată, mai curând decât de un juriu (art. 39(2)(ii)).

Raportul analizează motivele şi interpretările pe care s-au întemeiat guvernele pentru rezolvarea acestor probleme şi pentru a permite propriilor state ratificarea Statutului. Astfel, statele au, în general, în vedere mai multe soluţii de ratificare a Statutului, în pofida problemelor constituţionale prezente:

- inserarea unui nou articol în constituţie, care permite reglementarea tuturor problemelor constituţionale relevante şi evitarea necesităţii de a include excepţii în cazul tuturor articolelor vizate (metodă folosită, în special, de către Franţa şi Luxemburg);

- revizuirea sistematică a tuturor articolelor constituţionale care trebuie modificate;

- introducerea şi/sau aplicarea unei proceduri speciale de aprobare de către Parlament, în pofida conflictului existent cu normele constituţionale;

- interpretarea anumitor dispoziţii ale constituţiei pentru evitarea conflictului cu cele ale Statutului.

 

 

II. Imunitatea şefilor de state sau de guverne şi a altor persoane care au calitate oficială

 

Una din problemele constituţionale ridicate de ratificarea Statului priveşte imunitatea pe care cele mai multe constituţii ale statelor europene o garantează acestor persoane. O asemenea imunitate contravine art. 27(1) din Statut. Statutul oficial al acestor persoane nu trebuie să exonereze aceste persoane de răspunderea penală, şi nici să constituie un motiv de reducere a pedepsei. 

Comisia de la Veneţia propune mai multe soluţii pentru rezolvarea problemei imunităţii. În primul rând, un stat are posibilitatea amendării constituţiei sale, pentru a o face compatibilă cu dispoziţiile Statutului, soluţie agreată în Cehia, Grecia, Ungaria, Portugalia şi Turcia. 

Această soluţie a fost urmată deja de către Franţa şi Luxemburg. Ambele state au adăugat o clauză în propria constituţie care asigură, în cazul Franţei, faptul că “Republica franceză poate recunoaşte jurisdicţia CPI în temeiul condiţiilor tratatului semnat pe 18 iulie 1998” (Legea constituţională no. 99–568 din 8 iulie 1999). Cu alte cuvinte, a fost inserat art. 53–2 privitor la CPI. 

Luxemburgul a inclus următoarea prevedere prin Legea din 8 august 2000 care amendează art. 118 al Constituţiei, (A-No. 83, 25 august 2000): “nici o dispoziţie a Constituţiei nu va constitui un obstacol pentru aprobarea Statutului CPI (….) şi pentru îndeplinirea obligaţiilor apărute astfel în condiţiile reglementate de acest Statut”. 

Asemenea dispoziţii permit statelor respective evitarea instituirii unor excepţii la articolele relevante din constituţiile proprii. 

Proiectul de modificare a constituţiei din Cehia prevede, în art. 112 lit. a: “În privinţa crimelor, acolo unde tratat internaţional ratificat şi promulgat leagă Republica Cehă şi instituie jurisdicţia unei curţi penale internaţionale, nu se vor aplica nici o condiţie specială asigurată în privinţa judecării unui deputat, senator, a preşedintelui republicii sau a unui judecător la Curtea Constituţională, nici dreptul deputatului, senatorului sau judecătorului la Curtea Constituţională de refuza să depună mărturie asupra faptelor strânse în legătură cu demnitatea sau funcţia ocupată”. 

A fost sugerat faptul că, pentru evitarea modificărilor de la nivel constituţional, statele pot alege să interpreteze dispoziţiile constituţionale relevante în aşa fel încât să evite conflictul lor cu cele ale Statutului. În acest caz, prevederile care privesc imunitatea în funcţie de calitatea oficială, nu ar trebui, în opinia Comisiei de la Veneţia, să se aplice în faţa instanţelor internaţionale. Cu alte cuvinte, ar fi vorba despre o distincţie privitoare la imunitate, în funcţie de instanţele naţionale (situaţie în care imunitatea ar continua să se aplice) şi, respectiv, de cele internaţionale. 

Acest mecanism ar stabili un nivel dublu de responsabilitate, naţional şi internaţional.

Un stat ar putea, de asemenea, institui o excepţie tacită de la regula imunităţii. Astfel, în situaţia unei cereri formulate de Curte către un stat de predare a unuia dintre liderii săi care beneficiază de imunitate, statul poate justifica predarea acestei persoane prin interpretarea prevederilor constituţionale relevante în lumina scopului respectiv. Odată ce sarcina principală a CPI este aceea de combatere a impunităţii pentru cei care comit “cele mai grave crime care preocupă comunitatea internaţională în întregul acesteia”, un şef de stat sau de guvern care a comis o asemenea crimă ar încălca probabil principiile fundamentale ale propriei constituţii şi, astfel, poate fi predat Curţii, în pofida protecţiei acordate în mod normal prin constituţie.

Comisia de la Veneţia propune o altă posibilă interpretare în aceeaşi direcţie, în sensul că ridicarea imunităţii şefilor de stat sau de guvern, a devenit o practică cutumiară în dreptul internaţional public. În decizia Camerei Lorzilor privind imunitatea generalului Pinochet, trei din cei cinci lorzi care au judecat cazul respectiv au confirmat respectiva tendinţă din dreptul internaţional. Lordul Nicholls a exprimat opinia majoritară în următorii termeni: “Dreptul internaţional a evidenţiat faptul că anumite tipuri de conduită, inclusiv tortura şi luarea de ostatici, sunt inacceptabile pentru toată lumea. Acest lucru se aplică, cu atât mai mult şefilor de state, aşa precum se aplică oricui altcuiva. Concluzia contrară ar reprezenta sfidarea dreptului internaţional”. Decizia Camerei Lorzilor a determinat mai mulţi cercetători să concluzioneze asupra faptului că situaţia în care un individ acţionează în virtutea calităţii sale oficiale nu reprezintă un impediment în calea judecării sale. Au fost făcute referiri speciale la Tratatul de la Versailles, la Carta Tribunalului de la Nüremberg (august 1945), la Convenţia privind prevenirea şi pedepsirea crimei de genocid, la lucrările Comisiei de drept internaţional, precum şi la Statutele Tribunalelor penale internaţionale pentru fosta Iugoslavie şi, respectiv, pentru Ruanda. Un număr de state care s-au întemeiat pe o tradiţie monistă acordă acestui principiu o recunoaştere tacită, în parte prin constituţiile lor care au statuat în mod explicit principiile general recunoscute ale dreptului internaţional, drept parte a dreptului lor naţional. Ca exemplu, o asemenea prevedere există în Constituţia Germaniei (art. 25), Estoniei (art. 3), Greciei (art. 2 şi 28), Ungariei (art. 7), Lituaniei (art. 135), Poloniei (art. 9), Portugaliei (art. 8 şi 16).

Această situaţie ar putea fi întregită de cazul Italiei. În temeiul Constituţiei acestui stat, imunitatea faţă de urmărirea penală în faţa Curţii nu este admisă, prin art. 10 şi 11 din aceasta, care au fost puse în acord cu dispoziţiile art. 27 şi 28 din Statutul de la Roma. Art. 10 din constituţie statuează: “Sistemul legislativ al Italiei se va conforma cu principiile general recunoscute ale dreptului internaţional”, iar art. 11 dispune faptul că această ţară “va conveni, în temeiul reciprocităţii, unor asemenea limitări ale suveranităţii, care sunt necesare să asigure pacea şi dreptatea între naţiuni”. 

Dispoziţii similare se regăsesc în art. 9 din Constituţia Austriei: “(1) Regulile general admise ale dreptului internaţional vor fi considerate ca parte integrală a dreptului federal. (2) Federaţia poate, prin lege sau printr-un tratat care necesită aprobarea în conformitate cu art. 50(1), să transfere competenţe federale specifice către organizaţiile interguvernamentale sau către organele acestora şi poate derula activităţi ale organelor statelor străine în cadrul Austriei”.

În anumite constituţii, în special ale statelor central şi est europene, prevederile tratatelor de drept internaţional din domeniul drepturilor omului prevalează asupra celor de nivel constituţional. Acest lucru facilitează ratificarea Statutului Curţii. 

În cazul României, Constituţia stipulează, în art. 11, faptul că: “(1) Statul român se obligă să îndeplinească întocmai şi cu bună-credinţă obligaţiile ce îi revin din tratatele la care este parte. 

(2) Tratatele ratificate de Parlament, potrivit legii, fac parte din dreptul intern”. 

Art. 20 din Constituţia României prevede: “(1) Dispoziţiile constituţionale privind drepturile şi libertăţile cetăţenilor vor fi interpretate şi aplicate în concordanţă cu Declaraţia Universală a Drepturilor Omului, cu pactele şi cu celelalte tratate la care România este parte. 

(2) Dacă există neconcordanţe între pactele şi tratatele privitoare la drepturile fundamentale ale omului, la care România este parte, şi legile interne, au prioritate reglementările internaţionale”.

Comisia de la Veneţia menţionează faptul că anumite state prevăd proceduri specifice de ratificare, care permit ratificarea tratatelor internaţionale printr-o majoritate calificată, chiar dacă conţinutul reglementării acestora intră în conflict cu prevederile constituţiei statutului respectiv. De exemplu, art. 91 (3) din Constituţia Olandei permite ratificarea unui tratat, cu o majoritate de două treimi din membrii ambelor Camere, chiar dacă tratatul internaţional ratificat se află în conflict cu Constituţia. 

 

 

III. Predarea persoanelor vinovate CPI

 

Art. 89 din Statutul de la Roma prevede: “Curtea poate transmite o cerere de arestare şi predare a unei persoane (…) oricărui stat pe teritoriul căruia se află acea persoană şi poate cere cooperarea acelui stat la arestarea şi predarea unei asemenea persoane”. Procedura de predare, care se aplică indiferent de cetăţenia persoanei vizate, este apreciată de către Comisia de la Veneţia, ca intrând în conflict cu admisibilitatea, prin legislaţia internă a statelor, a extrădării ori expulzării propriilor cetăţeni. Constituţia României, de exemplu, prevede această interdicţie prin art. 19. 

Pentru rezolvarea acestei probleme şi facilitarea ratificării de către state a Statutului, a fost inserat în acesta din urmă art. 102, care realizează o diferenţă între predare şi extrădare: “a) Predarea înseamnă trimiterea unei persoane de către un stat Curţii, în conformitate cu acest Statut; b) Extrădarea semnifică trimiterea unei persoane de către un stat altui stat, în baza unui tratat, convenţii, sau prin legislaţia naţională”. Diferenţierea între extrădare şi predare a fost prevăzută de mai multe state care au ratificat statutul, fără a-şi amenda constituţiile lor şi va permite altor state să urmeze această procedură. 

Ratificând statutul, anumite ţări vor alege să încorporeze această distincţie în legea internă, având o valoare juridică sporită (lege organică, conform distincţiei din art. 72 din Constituţia României, de exemplu). Totuşi, anumite alte state vor avea doar posibilitatea modificării dispoziţiilor constituţionale, dat fiind faptul că legislaţia internă nu admite această interpretare sau pentru că acestea doresc să evite orice confuzie asupra respectivei materii.

Statele care au ales să adopte interpretarea propusă prin Statutul de la Roma, printre care se includ Polonia, Slovacia şi Slovenia, vor urma paşii făcuţi de Italia şi de Norvegia, care au ratificat deja Statutul. 

În această privinţă, Italia a adoptat punctul de vedere conform căruia nu există vreun impediment constituţional, odată ce extrădarea există doar în relaţiile interstatale, iar conceptul respectiv nu se aplică relaţiilor statelor cu CPI: “Extrădarea unui cetăţean poate fi permisă doar dacă este reglementată în mod expres prin convenţii internaţionale. În nici un caz, extrădarea nu va fi permisă pentru motive politice” (art. 26 din Constituţia Italiei). 

Norvegia a ajuns la aceeaşi concluzie, afirmând că trebuie făcută distincţia între transferul cetăţenilor către Curte şi extrădarea către alt stat, care–în fapt–este interzisă prin Constituţie. 

Alte state care vor modifica, probabil, dispoziţiile constituţionale sunt Germania şi Cehia, care au iniţiat deja proiectele de revizuire. Germania a propus adăugarea art. 16(2) la Legea sa fundamentală, care prevede: “Nici un german nu poate fi extrădat unui stat străin”; “o derogare de la acesta poate fi făcută printr-un acord de extrădare către un stat membru al Uniunii Europene sau către o instanţă internaţională”.

Cehia intenţionează să încorporeze art. 112 lit. c, care prevede: “Cehia va trimite spre judecare CPI propriul cetăţean sau un străin”. Avantajul acestei abordări rezidă în faptul că el va elimina, fără îndoială, orice posibilitate de conflict a regulilor dreptului intern cu cele de drept internaţional şi va asigura faptul că instanţele naţionale îşi vor îndeplini obligaţiile impuse de către Statut, în pofida reticenţei de a permite judecarea unui cetăţean propriu de către un alt sistem juridic. 

 

 

IV. Judecarea de către CPI a persoanelor bănuite de comiterea infracţiunilor internaţionale

 

O a treia problemă constituţională poate privi hotărârile judecătoreşti care pot fi impuse de către Curte. În baza art. 77 din Statut, sancţiunile aplicabile unei persoane găsită vinovată includ închisoarea pe 30 de ani şi, respectiv, cea pe viaţă, justificată de comiterea unei infracţiuni de o gravitate extremă şi de circumstanţele personale ale celui condamnat. Această prevedere contravine unor dispoziţii constituţionale de nivel naţional, care interzic sancţiunea închisorii pe viaţă sau închisoarea pe un termen mai îndelungat de 30 de ani (este vorba, de exemplu, despre art. 30 din Constituţia Portugaliei).

În privinţa motivului care a condus la o asemenea formulare trebuie spus că sancţiunile aplicabile de către Curte nu prevăd posibilitatea reabilitării. Totuşi, art. 110(3) din Statut solicită Curţii să revizuiască sentinţa, pentru a determina dacă aceasta trebuie redusă, “în situaţia în care persoana a executat două treimi din sentinţă, sau 25 de ani în cazul închisorii pe viaţă”. 

În măsura în care această interdicţie se bazează pe considerentul că aceste sancţiuni expun persoana unui tratament interzis într-un mod absolut prin constituţie, pare necesară amendarea actului fundamental. Un asemenea amendament poate consta, pur şi simplu, în instituirea unei excepţii, prin asigurarea faptului că, acolo unde Curtea impune o sancţiune de închisoare pe viaţă în baza Statutului, ea nu ar fi neconstituţională. În mod alternativ, s-ar putea asigura că statul respectiv poate preda o persoană acuzată Curţii, în pofida posibilităţii de pronunţare a sancţiunii închisorii pe viaţă.

În orice caz, în marea majoritate a statelor nu se pun probleme constituţionale. Trebuie notat şi faptul că, în baza art. 80 din Statut, statele părţi nu sunt obligate să impună asemenea sancţiuni pentru fapte similare prin legislaţia lor naţională. 

Soluţia unui alt aspect al aceleiaşi probleme ar putea rezida, în opinia Comisiei de la Veneţia, în art. 103 al Statutului de la Roma, care defineşte rolul statelor în punerea în executare a pedepselor cu închisoarea. Acest articol asigură faptul că sentinţele vor fi aplicate într-un stat desemnat de către Curte dintr-o listă de ţări care au indicat voinţa lor de a accepta persoanele condamnate. Un stat poate accepta acest lucru, în condiţiile care trebuie convenite cu CPI, şi pot fi, de asemenea, compatibile cu prevederile Capitolului 10 din Statut, care reglementează punerea în aplicare a sancţiunilor. Statul poate, de asemenea, să informeze Curtea asupra oricăror circumstanţe care ar putea afecta în mod material termenii duratei pedepsei cu închisoarea, iar instanţa internaţională va decide asupra respectivei schimbări, prin reguli procedurale bine definite. În acest fel, statele pot specifica faptul că ele nu vor accepta persoane condamnate pentru perioade mai mari decât durata maximă a pedepsei privative de libertate stabilită, în baza legislaţiei naţionale. Această abordare a ajutat Spania, acolo unde legea care ratifică Statutul dispune: “Spania declară că, la momentul potrivit, va fi pregătită pentru a primi persoane condamnate de către CPI, în cazul în care durata pedepsei impuse nu depăşeşte pedeapsa maximă stabilită pentru orice tip de infracţiune prin legea spaniolă”.

 

 

V. Alte probleme

 

Ratificarea Statutului poate pune şi alte probleme constituţionale. Dincolo de imunitate, decizia Consiliului Constituţional din Franţa rezolvă două alte aspecte. Art. 99(4) din Statut reglementează faptul că, în anumite situaţii, când survine mărturia voluntară a unei persoane, fără a fi necesară acea măsură de forţă şi fără prezenţa autorităţilor statului respectiv, procurorul poate hotărî punerea în executare a cercetării chiar pe teritoriul statului solicitant, după o procedură prestabilită.

Consiliul Constituţional din Franţa a emis următoarea decizie în privinţa paragrafului menţionat: “ţinând cont de paragraful 4 al art. 99 din Statut, conform căruia procurorul poate, chiar în situaţiile în care o autoritate judiciară naţională este indisponibilă, să adopte anumite măsuri de investigare fără prezenţa autorităţilor statului solicitant pe teritoriul acestuia din urmă; în absenţa unor circumstanţe speciale, şi chiar dacă măsurile nu sunt de constrângere, autoritatea acordată procurorului să adopte asemenea măsuri fără prezenta autorităţilor judiciare competente din Franţa poate încălca condiţiile esenţiale ale exerciţiului suveranităţii naţionale”. De aceea, este evident faptul că această prevedere încalcă Constituţia franceză din 1958, ratificarea necesitând un amendament constituţional. 

Consiliul de Stat din Luxemburg a ajuns la o concluzie diferită faţă de opinia franceză. S-a considerat că paragraful respectiv din Statut nu conduce la un conflict cu prevederile Legii fundamentale. Aplicarea art. 99 poate conduce la un transfer temporar de competenţe (opinie emisă pe 4 mai 1999). 

O a doua problemă identificată de către Consiliul Constituţional din Franţa rezidă în faptul că CPI “poate avea jurisdicţia de a audia un caz doar ca un rezultat al aplicării legii de amnistiere sau a regulilor naţionale în materie de prescripţie; în asemenea circumstanţe, Franţa, fără să se afle în situaţia lipsei de voinţă ori incapacităţii, ar putea fi obligată să aresteze o persoană şi să o predea Curţii datorită faptului că încălcările sunt acoperite, conform legii Franceze de amnistie ori de prescripţie; acest lucru ar conduce la încălcarea condiţiilor de exercitare a suveranităţii naţionale”. Franţa a adoptat un nou articol constituţional care rezolvă respectivele probleme constituţionale. De asemenea, trebuie menţionat faptul că cele mai multe constituţii nu conţin dispoziţii privind prescriptibilitatea crimelor. Totuşi, dacă o constituţie trebuie revizuită, amendamentul poate să prevadă faptul că prescripţia sau amnistia nu se aplică în cazul unei cereri din partea Curţii de predare a unei persoane. 

Art. 39(2) lit. b) ii din Statut poate, de asemenea, genera probleme constituţionale, prin faptul că persoanele acuzate vor fi audiate în camera de judecată, compusă din trei judecători, ţinând cont de faptul că anumite constituţii garantează un proces cu juraţi. Comisia de la Veneţia menţionează faptul că asemenea prevederi constituţionale au drept obiectiv reglementarea procedurii în faţa instanţelor penale naţionale şi nu pare a necesita, ca regulă generală, un proces cu juraţi în afara jurisdicţiei naţionale. 

S-a invocat faptul că art. 59 (în paragrafele 4 şi 5) ar pune în pericol principiul de habeas corpus aşa cum este reglementat în mod special de art. 5 al Convenţiei Europene a Drepturilor Omului. Aceste două paragrafe menţionează faptul că, atunci când autoritatea competentă analizează o cerere de eliberare temporară, aceasta nu poate să examineze dacă ordinul de arestare a fost emis pe temei legal. Aceasta nu poate, prin urmare, să analizeze dacă există temeiuri rezonabile să se creadă că persoana a comis o infracţiune de competenţa Curţii şi dacă arestarea persoanei este socotită necesară. Camera de judecată este informată asupra acestei solicitări de eliberare temporară şi “va face recomandări, autorităţii competente din statul gazdă”, care–în consecinţă–se va supune acestei decizii. 

Trebuie accentuat faptul că acest caracter al lipsirii de libertate nu este încadrat în dispoziţiile art. 5 paragraful 1 lit. c) din Convenţia Europeană a Drepturilor Omului, care statuează că o persoană poate fi deţinută “în scopul aducerii acestuia în faţa instanţei competente pe un motiv de suspiciune de comitere a unei infracţiuni sau dacă acest lucru este considerat în mod rezonabil a preveni comiterea unei infracţiuni sau fuga ulterior comiterii acesteia”. Este vorba, prin urmare, mai curând de o lipsire de libertate în cadrul art. 5 paragraful (1) care autorizează această măsură, dacă este vorba despre “o arestare sau o deţinere a unei persoane (…) împotriva căreia este în curs o procedură de expulzare sau de extrădare”. Prin urmare, predarea unei persoane către o organizaţie internaţională poate fi asimilată, în această privinţă, unei extrădări. 

Sfera acestei obligaţii cuprinsă în art. 5 paragraful (4) nu este identică cu fiecare tip de lipsire de libertate, în special în privinţa procedurii controlului jurisdicţional. Convenţia impune un control al condiţiilor necesare de legalitate a lipsirii de libertate pentru o persoană în conformitate cu paragraful 1 al art. 5. În privinţa lit. f) a acestui articol, autoritatea competentă nu trebuie să examineze dacă există o “suspiciune întemeiată” pentru a crede că persoana arestată sau deţinută a comis o infracţiune, sau dacă există riscul fugii ori comiterii altor crime. 

 

 

Pentru ca Statutul să intre în vigoare este necesar ca toate statele membre ale Consiliului Europei să-l ratifice. Dacă statele europene vor urma Recomandarea Adunării Parlamentare a Consiliului Europei şi Rezoluţia Parlamentului European şi vor ratifica cât mai repede Statutul de la Roma, CPI va contribui semnificativ la soluţionarea problemei impunităţii violărilor dreptului umanitar şi ale drepturilor omului.

